Ο Λε Μπρι και η ιπτάμενη μηχανή του, Albatros II, σε φωτογραφία του Ναντάρ, 1868
Το δίπλωμα ευρεσιτεχνίας του Λε Μπρι του 1857
Ο **Ζαν-Μαρί Λε Μπρι** (γαλλικά: Jean-Marie Le Bris‎, 25 Μαρτίου 1817 – 17 Φεβρουαρίου 1872) ήταν Γάλλος αεροπόρος, ο οποίος πραγματοποίησε πτήση με ανεμόπτερο τον Δεκέμβριο του 1856.

Βίος και έργα
-------------

Αντίγραφο του ανεμοπτέρου του Λε Μπρι
Γεννήθηκε το 1817 στον Κονκαρνέ της Βρετάνης. Εργάστηκε ως ναυτικός, ταξιδεύοντας σε όλο τον κόσμο, και κατά την διάρκεια των ταξιδιών του παρατηρούσε το πέταγμα του άλμπατρος. Αν και ταξίδευε ως ναυτικός, η πραγματική του φιλοδοξία ήταν να πετάξει. Έπιασε μερικά πτηνά και ανέλυσε την αλληλεπίδραση τους με τον αέρα, εντοπίζοντας το αεροδυναμικό φαινόμενο της άνωσης, το οποίο ονόμασε «αναρρόφηση».

Ο Λε Μπρι κατασκεύασε ένα ανεμόπτερο, εμπνευσμένος από το σχήμα του άλμπατρος, ονομάζοντας το *L'Albatros artificiel* («Τεχνητό Άλμπατρος»). Το 1856 πέταξε για μικρό διάστημα στην παραλία Σαντ-Αν-λα-Παλού (Πλονεβέ-Πορζαί, Φινιστέρ), με το αεροσκάφος του να είναι τοποθετημένο σε μια άμαξα που έλκονταν από ένα άλογο. Έτσι πέταξε σε υψόμετρο μεγαλύτερο από το σημείο αναχώρησής του, κάτι που αποτέλεσε πρωτείο για τις βαρύτερες από τον αέρα ιπτάμενες μηχανές. Σύμφωνα με τις αναφορές πέταξε σε υψόμετρο 100 μέτρων (330 πόδια) σε απόσταση 200 μέτρων (660 πόδια).

Το 1868, με την υποστήριξη του Γαλλικού Ναυτικού, κατασκεύασε δεύτερη ιπτάμενη μηχανή, την οποία δοκίμασε στην Βρέστη χωρίς επιτυχία. Ήταν σχεδόν παρόμοια με την πρώτη ιπτάμενη μηχανή του, εκτός του ότι ήταν ελαφρύτερη και διέθετε σύστημα κατανομής βάρους. Η ιπτάμενη μηχανή του έγινε η πρώτη που φωτογραφήθηκε, αν και βρισκόταν στο έδαφος, από τον Ναντάρ το 1868, παρόλο το πρώτο πλήρως λειτουργικό ανεμόπτερο είχε κατασκευαστεί και χρησιμοποιηθεί από τον Τζορτζ Κέιλι το 1853. Επίσης στη Μεγάλη Βρετανία, ο Στρινγκφέλοου είχε κατασκευάσει μικρά μη επανδρωμένα ανεμόπτερα το 1848. Ωστόσο ο Λε Μπρι εφυήρε πιο αποτελεσματικά συστήματα πτητικού ελέγχου, τα οποία μπορούσαν να επηρεάσουν την πρόσπτωση των πτερύγων. Έλαβε δίπλωμα ευρεσιτεχνίας για αυτά τον Μάρτιο του 1857.

Ο Λε Μπρι απεβίωσε στο Ντουαρνενέ το 1872.

Δείτε επίσης
------------

* Ιστορία της αεροπορίας
* Πρώτες ιπτάμενες μηχανές
* Φελίξ ντυ Ταμπλ ντε λα Κρουά
* Χρονολόγιο της αεροπορίας τον 19ο αιώνα

Παραπομπές
----------

1. ↑  Εθνική Βιβλιοθήκη της Γαλλίας: (Γαλλικά) *καθιερωμένοι όροι της Εθνικής Βιβλιοθήκης της Γαλλίας*. data.bnf.fr/ark:/12148/cb13563290r. Ανακτήθηκε στις 10  Οκτωβρίου 2015.
2. ↑  Friend, Sandra (2002). *Earth's Wild Winds*. Brookfield, Connecticut: Lerner Publications. σελ. 55. ISBN 9780761326731.
3. ↑  Gibbs-Smith 2008, σελ. 47
4. ↑  Yardley, Christopher B. (2015). *The Representation of Science and Scientists on Postage Stamps: A science communication study*. Canberra: ANU Press. σελ. 165. ISBN 9781925021806.
5. ↑  Gibbs-Smith 2008 σελ. 47
6. ↑  Wragg, David W. (1974). *Flight before flying*. F. Fell Publishers. σελ. 87. ISBN 9780811902335.
7. ↑  Paumier, Jean-Yves (2016). *La Bretagne pour les Nuls poche*. Paris: edi8. σελ. 465. ISBN 9782754089487.

Βιβλιογραφία
------------

* Chanute, Octave *Progress in Flying Machines*. The American Engineer and Railroad Journal. 47 Cedar Street, New York, 1894, 1899
* Gibbs-Smith, C.H. *Aviation: An Historical Survey*. London, NMSI, 2008. (ISBN 1 900747 52 9)
* Opdycke, Leonard E. *French Aeroplanes Before the Great War* Atglen, PA: Schiffer, 1999. (ISBN 0 7643 0752 5)

Εξωτερικοί σύνδεσμοι
--------------------

* Βιογραφία

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 41209910
* LCCN: n2002155012
* ISNI: 0000 0000 5557 2787
* GND: 136811345
* SUDOC: 052551822
* BNF: cb13563290r (data)

 |

 |